Foreningsåret 2019/2020 har på alle måder været en usædvanlig sæson. I lighed med tidligere år var første halvdel af sæsonen et succesår for Solrød Svømmeklub. Og hvad kan man så måle succes på, når man er en forening som vores?

Ja, vi nåede igen over 1.000 medlemmer, hvilket gør os til en af Solrøds største idrætsklubber.

Vi opnåede deltagelse i alle mesterskaber med konkurrenceafdelingen, både regionale og landsdækkende. Og vi er en ”lille” klub i den sammenhæng. Og igen viste vores svømmere sig flot frem.

Vi holdt, igen, Sommersjov med 37 deltagende børn, på trods af Corona-situationen, og en engageret trænerstab som gjorde det til en oplevelse for alle deltagerne.

Vores trænere ydede en kæmpe indsats, både i almen og konkurrenceafdelingen, for at de mange medlemmer har følt at de fik ”valuta for pengene” i SSK, i den tid vi fik i svømmehallen.

Og vores regnskab endte med et stort overskud, på trods af et budgetteret underskud. Igen grundet Corona-situationen. De nærmere detaljer heromkring fremgår af ledelsesberetningen.

Corona-situationen fik i det hele taget afgørende indflydelse på afviklingen af sæsonen, og især afslutningen af den forgangne sæson. 11. marts 2020 lukkede statsministeren Danmark, og da der endelig blev genåbnet, var svømmehallen lukket for renovering. En renovering som var tiltrængt og som vi ser frem til det endelige resultat af. Men det betøf en komplet aflysning af undervisning, træning og stævner for konkurrenceafdelingen, og ingen sociale arrangementer for bestyrelse og ansatte. Det satser vi på at tage revanche for i den nye sæson.

Michael Sass og Olav Vium fratræder i år efter mange års virke i bestyrelsen og Mia Vedtofte efter et enkelt år og jeg skal på vores alles vegne sige dem stor tak for den indsats, de hver især har leveret igennem årene.